《次韵叶梦得游西余山》
宋代·葛胜仲

秋霖喜新霁，裹饭山中游。遥指大夫桥，閒泛野人舟。

追随得胜客，雅趣同沧洲。山路已清绝，颢气况蓐收。

乱石蹲狠羊，苍官耸髯虬。古寺亦何有，森森潇洒侯。

忘怀一笑粲，更以大白浮。翰林廊庙姿，席珍韫天球。

如何问三径，更复寻一丘。升高涩投足，陟险眩回眸。

洞庭四万顷，旁占铛脚州。中有东西山，千奴熟霜秋。

孤亭快写望，欲去更少休。菟裘便可卜，何必依先畴。

徘徊共怀古，徂岁真如流。封侯昔此地，顾余乃诸刘。

一朝失茅土，窘急须人周。雍门曲池叹，事往将何求。

云木馀参错，烟岩自深幽。人生行乐耳，慎勿曲如钩。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。